✪ আরিফ আহমেদ মুন্না ॥ সুন্দরবন আজ জলদুস্য মুক্ত হয়েছে। কয়েকদিন আগে আনুষ্ঠানিক ঘোষণাও দিয়েছেন আমাদের প্রধানমন্ত্রী। তবে এ অর্জনটি নেহায়েত সামান্য ছিল না। গত তিন দশক ধরে বঙ্গোপসাগর ও সুন্দরবন এলাকায় জলদস্যুদের হাতে প্রাণ হারিয়েছে বাংলাদেশের হাজার হাজার জেলে। সর্বস্বান্ত হয়েছে কয়েক হাজার পরিবার। কত হাজার মানুষ যে নিখোঁজ হয়েছে তার সঠিক কোনো পরিসংখ্যান নেই। জলদস্যুদের সঙ্গে আইন-শৃঙ্খলা রক্ষাকারী বাহিনী সংঘর্ষে কত প্রাণহানি ঘটেছে, রক্তক্ষয়ী কত যুদ্ধ আর গোলাবারুদের অপচয় হয়েছে তার কোনো ইয়ত্তা নেই। পার্বত্য শান্তি চুক্তির পরে দেশের অভ্যন্তরীণ শান্তি প্রতিষ্ঠায় জলদস্যুদের এই আত্মসমর্পণের ঘটনা ছিল আরেকটি অনন্য মাইলফলক। এই সফলতার গল্পের নায়ক হিসেবে আমাদের র‌্যাপিড অ্যাকশান ব্যাটালিয়নের (র‌্যাব) নাম সবার জানা। তবে এর বাইরেও আরেক মহানায়ক রয়েছেন, যিনি রয়ে গেছেন নেপথ্যে এবং লোকচক্ষুর অন্তরালে।